# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## இரவி

### நாம் இன்னும் சிறப்பாகச் செய்திருக்கக் கூடியவை

**நல்கை**  
- நிகழ்வை இன்னும் முன்கூட்டியே திட்டமிட்டு நல்கைத் தொகையை முன்கூட்டியே பெற்றிருக்கலாம். இதன் மூலம் இறுதி நேர நிதி நெருக்கடி, மாற்று ஏற்பாடுகள் செய்ய வேண்டி வந்ததைத் தவிர்த்திருக்கலாம்.
- எவ்வளவு நிதி தேவைப்படும் என்று தோராயமாக தெரிய வந்த பிறகும் முறையான நல்கை வேண்டலை அனுப்பி வைப்பதற்கு காலமானது. எனது தனிப்பட்ட பணிப்பளு, ஒத்திப்போடல் இதற்கு ஒரு காரணம் என்றாலும், காலம் கடப்பதைக் கவனித்து வேறு எவரேனும் பொறுப்பெடுத்து இதனைச் செய்து முடித்திருக்கலாம். அல்லது, உதவி வேண்டும் என்று நானாவது உறுதியாக கோரி இருக்கலாம்.
- ஏற்கனவே ஊடகப் போட்டிக்காக நல்கை பெற்றிருந்தாலும், அதற்கான வழிமுறைகள், சிக்கல்களை தமிழ் விக்கிப்பீடியாவில் ஆவணப்படுத்தப்படவில்லை. அல்லது, ஆங்கில விக்கிப்பீடியாவில் இருந்து அவற்றை அறிந்து கொள்ள முனையவில்லை. சோடாபாட்டிலிடம் நல்கை குறித்து வழிகாட்டுதல்களைப் பெற்றுக் கொண்டேன் என்றாலும், முழு நடைமுறையையும் துருவித் துருவிக் கேட்டுப் புரிந்து கொள்ளத் தவறிவிட்டேன். இதனால், ஒரு நல்கை கிடைப்பதற்கு எவ்வளவு காலம் ஆகும், வங்கிக் கணக்கில் பெற்றுக் கொள்வதற்கான நடைமுறைகள் என்ன என்பதை முன்கூட்டியே அறியவில்லை. இதனை இனி முறையாக ஆவணப்படுத்த வேண்டும்.
- ஒவ்வொரு திட்டத்துக்கு நல்கை பெறும் போது ஒவ்வொருவரும் தனித்தனியே வங்கிக் கணக்கு ஏற்பாடு செய்யும் நடைமுறையில் சிக்காமல் தமிழ் விக்கிப்பீடியர்களுக்கு என்று பொதுவான ஒரு வங்கிக் கணக்கை உருவாக்கிக் கொண்டு அதன் மூலம் செயற்பட முடியுமா என்று பார்க்கலாம். முறைப்படுத்திய அமைப்பாக நாம் பதிவு செய்து அதற்கான ஒரு வங்கிக் கணக்கை உருவாக்கிக் கொள்வதில் ஏகப்பட்ட நடைமுறை, சட்டச் சிக்கல்கள் உள்ளன. எனவே, நம்பிக்கையின் அடிப்படையில் இரண்டு, மூன்று தமிழ் விக்கிப்பீடியர்களைத் தமிழ் விக்கிப்பீடியாவின் சார்பாக அலுவல் முறையற்ற கணக்காளர்களாக பொறுப்பேற்கச் சொல்லி அனைத்து நல்கைத் திட்டங்களுக்கும் அவர்களைப் பொருளாளர்களாகச் செயற்பட வேண்டலாம்.  
**புரவலர் ஆதரவு**  
- சென்னை நிகழ்வுக்கு நாம் இன்னும் கூடுதலான புரவலர்களைப் பெற்றிருக்க முடியும். அரங்கு முடிவானதற்குப் பிறகு புரவலர்களை அணுகுவதற்கான காலம் குறைந்து விட்டது. அல்லது, அதற்கு முன்பாகவாவது நிறைய பேரை அணுகியிருக்கலாம். இதனைப் பொறுத்தவரை பொத்தாம் பொதுவான அறிவிப்புகளைப் பார்த்து யாரும் பணம் தர முன்வர மாட்டர்கள் என்பதால் ஒவ்வொருவரும் அவரவர் தனிப்பட்ட தொடர்புகளின் மூலம் முயல வேண்டும். தவிர, தமிழ் விக்கிப்பீடியாவுக்கு ஆதரவு அளிப்பதால் அவர்களுக்கு என்ன இலாபம் என்பதை நாம் முறையாகச் சிந்தித்து அதற்கான வாய்ப்புகளைத் தர வேண்டும். பெரும்பாலும் கூடல் போன்ற நிகழ்வுகளை முன்வைத்தே நிதி ஆதரவாளர்களைப் பெற முடியும். அவ்வாறான நிகழ்வுகள் இல்லாத காலத்திலும் எவ்வாறு புரவலர்கள் ஆதரவைப் பெறுவது என்று பார்க்கலாம். எடுத்துக்காட்டுக்கு, கட்டுரைப் போட்டி - புதிர்ப் போட்டி வெற்றியாளர்களுக்கு புத்தகப் பரிசுகளை அனுப்பி வைக்க இயலும். இது போல் நேரடியாக நிதியாக அல்லாமல் வேறு வழிகளில் ஆதரவைப் பெறுவதற்கான வழிவகைகளையும் தொடர்புகளையும் ஆராய வேண்டும். எடுத்துக்காட்டுக்கு, நிகழ்விடம் வழங்கல், wifi சேவை வழங்கல், பேருந்து வழங்கல் முதலியன.  
**பிற**  
- அரங்கில் wifi ஏற்பாடு செய்திருக்கலாம். ஆனால், பெரும் தடையாக இல்லை. wifi பெறுவதற்கான நிதி ஒதுக்கீடு நம்மிடம் இருக்கவில்லை. அரங்கில் wifi பெற முடியுமா என்று பல்கலைக்கழக அளவில் முயன்று பிறகு வெளியாட்களை அணுகுவதற்குள் காலம் கடந்து விட்டது.  
- நல்கைப் பணத்தை முதல்நாளே வழங்கியிருக்கலாம்.  
- இதே அண்ணா பல்கலையில் ஒரு வாரம் முன்பு கட்டற்ற மென்பொருள் நாள் கொண்டாட்டங்கள் இதை விட பெரிய அரங்கில் நடந்தது. அதற்கான அரங்கம் இலவசமாக வழங்கப்பட்டது. ஏன் என்றால், அப்பல்கலையில் இலினக்சு பயனர் குழு முனைப்பாகச் செயற்பட்டு வருகிறது. இது தமிழ் விக்கிப்பீடியாவுக்கும் எவ்வாறு கல்லூரிகள் தோறும் ஒரு வலையமைப்பை உருவாக்கிக் கொள்ள முடியும் என்று சிந்திக்க முடியும். இது போன்ற நிகழ்வுகளை நடத்த இந்த வலையமைப்பு இன்றியமையாதது.